
Η εκμάθηση μιας νέας γλώσσας καθώς και η χρήση αυτής από μεταναστευτικούς πληθυσμούς συνδέεται άμεσα με αποφάσεις, επιλογές και στάσεις τόσο απέναντι στην ίδια τη γλώσσα όσο και απέναντι στους πληθυσμούς που συνυπάρχουν. Έτσι, μελετώντας γλωσσικές επιλογές κανείς μελετά σχέσεις συνύπαρξης, κατά τις οποίες οι ομιλητές τοποθετούν τον εαυτό τους και τον άλλον σε συγκεκριμένες θέσεις. Οι σχέσεις δύναμης και εξουσίας προκύπτουν είναι εμφανείς. Στην παρουσίασή μου θα επικεντρωθώ στον τρόπο με τον οποίο οι προαναφερθείσες σχέσεις γίνονται εμφανείς στις γλωσσικές επιλογές μιας ομάδας μεταναστριών. Πρόκειται για γυναίκες από τρεις χώρες της Δυτικής Αφρικής (Γκάνα, Νιγηρία, Σιέρα Λεόνε), οι οποίες μένουν στην Αθήνα. Η μετάφραση ως πρακτική και ως επιλογή θα παίξει κεντρικό ρόλο, καθώς τόσο η παρουσία όσο και η απουσία αυτής αποτελούν επιλογή των ατόμων που συμμετέχουν στην επικοινωνία. Έτσι η μετάφραση γίνεται ένα πεδίο στο οποίο οι γυναίκες αυτές διαπραγματεύονται τη θέση τους τόσο στο πλαίσιο της οικογένειας όσο και στις σχέσεις τους με τους ομοεθνείς τους καθώς και με τον ελληνικό πληθυσμό. Το φύλο αποτελεί έναν από τους παράγοντες που επηρεάζουν τις επιλογές αυτές. Η μετάφραση ως θέση ισχύος μέσα στην οικογένεια, η θέση της μεταφράστριας ως θέση δύναμης και οι σχέσεις εξάρτησης που προκύπτουν θα αποτελέσουν τους κεντρικούς άξονες, γύρω από τους οποίους θα κινηθεί η παρουσίασή μου.
